PATVIRTINTA

Viešosios įstaigos Regioninės Mažeikių ligoninės direktoriaus

2025 m. balandžio 23 d. įsakymu Nr. V1-45

**INFORMACIJOS APIE PAŽEIDIMUS VIEŠOJOJE ĮSTAIGOJE REGIONINĖJE MAŽEIKIŲ LIGONINĖJE TEIKIMO IR PRANEŠĖJŲ APSAUGOS ĮGYVENDINIMO TVARKOS APRAŠAS**

**I Skyrius**

**BENDROSIOS NUOSTATOS**

1. Informacijos apie pažeidimus Viešojoje įstaigoje Regioninėje Mažeikių ligoninėje teikimo ir pranešėjų apsaugos įgyvendinimo tvarkos aprašas (toliau – Aprašas) nustato informacijos apie Viešojoje įstaigoje Regioninėje Mažeikių ligoninėje (toliau – Ligoninė) galimai rengiamus, daromus ar padarytus pažeidimus teikimo, informacijos apie pažeidimus priėmimo Ligoninėje veikiančiu vidiniu informacijos apie pažeidimus teikimo kanalu (toliau – vidinis kanalas), jos vertinimo ir sprendimų priėmimo tvarką bei taikomas pranešėjų apsaugos priemones.

2. Informacijos apie pažeidimus teikimo pagrindai, aplinkybės, kurioms esant gali būti teikiama informacija apie pažeidimus, nustatyti Lietuvos Respublikos pranešėjų apsaugos įstatyme (toliau – Pranešėjų apsaugos įstatymas) ir Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos apraše, patvirtintame Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įstatymo įgyvendinimo“.

3. Apraše vartojamos sąvokos suprantamos taip, kaip jos apibrėžtos Pranešėjų apsaugos įstatyme ir kituose teisės aktuose, reglamentuojančiuose pranešėjų apsaugos reikalavimus.

4. Ligoninėje gauta informacija apie pažeidimus priimama, registruojama, nagrinėjama ir asmenų, teikiančių informaciją apie pažeidimą, apsaugos priemonės užtikrinamos vadovaujantis Pranešėjų apsaugos įstatymu, kitais teisės aktais ir Aprašu, užtikrinant saugų informacijos apie pažeidimus teikimo kanalą bei asmens, pateikusio informaciją apie pažeidimą, konfidencialumą. Konfidencialią informaciją sudaro informacija apie pažeidimą pateikusio asmens duomenys ir kita jį tiesiogiai ar netiesiogiai identifikuoti leidžianti informacija bei informacija apie pažeidimą.

5. Kompetentingas subjektas privalo užtikrinti asmens, kuris vidiniu kanalu pateikia informaciją apie pažeidimą Ligoninėje ir kurį su Ligonine sieja ar siejo darbo santykiai arba sutartiniai santykiai (konsultavimo, rangos, subrangos, stažuotės, praktikos, savanoriškos veiklos ir pan.) arba įdarbinimo ar kiti ikisutartiniai santykiai (toliau – informaciją apie pažeidimą teikiantis asmuo arba informaciją apie pažeidimą pateikęs asmuo), ir jo teikiamos informacijos konfidencialumą, išskyrus įstatymuose nustatytus atvejus.

**II SKYRIUS**

**INFORMACIJOS APIE PAŽEIDIMUS TEIKIMAS**

6. Informaciją apie pažeidimą teikiantis asmuo turi teisę ją pateikti užpildydamas pranešimo apie pažeidimą formą (Aprašo 1 priedas) arba apie pažeidimą pranešti laisvos formos pranešimu, kuriame turi būti pateikta Aprašo 8 punkte nurodyta informacija.

7. Informaciją apie pažeidimą teikiantis asmuo ją gali pateikti vienu iš šių būdų:

7.1. raštu, siunčiant paštu Ligoninei (adresu: Mažeikiai, J. Basanavičiaus g. 24, 89217) surašytą Aprašo 6 punkte nurodytos formos pranešimą. Siunčiant pranešimą paštu, ant voko, kuriame yra apie pažeidimą pateikiama informacija, po adresato pavadinimu turi būti dedama žyma „KOMPETENTINGAM SUBJEKTUI ASMENIŠKAI“;

7.2. atsiunčiant informaciją apie pažeidimą elektroninio paštu adresu: pranesk@mazeikiuligonine.lt

7.3. žodžiu, atvykus į Ligoninę (adresu: Mažeikiai, J. Basanavičiaus g. 24, 89217, 36 kabinetas) pas kompetentingą subjektą. Šiuo atveju kompetentingas subjektas, gavęs informaciją apie pažeidimą teikiančio asmens sutikimą, turi teisę, esant techninėms galimybėms, užfiksuoti susitikimą – daryti pokalbio įrašą ir jį išsaugoti patvarioje laikmenoje, kurioje galima rasti ieškomą informaciją, arba parengti tikslų susitikimo protokolą – užpildyti Aprašo 6 punkte nurodytą pranešimo apie pažeidimą formą su prierašu „Užpildyta pagal pareiškėjo žodžius“. Šiuo atveju informaciją apie pažeidimą teikiančiam asmeniui sudaroma galimybė patikrinti ir ištaisyti surašytą tekstą ir išreikšti savo sutikimą jį pasirašant;

8. Informaciją apie pažeidimą teikiantis asmuo, pateikdamas šią informaciją laisvos formos pranešimu, turi nurodyti:

8.1. savo vardą, pavardę, asmens kodą arba gimimo datą, jeigu asmens kodo neturi, darbovietę (su Ligonine siejantys ar sieję darbo, sutartiniai ar ikisutartiniai santykiai) ir pareigas, el. pašto adresą (arba gyvenamosios vietos adresą) korespondencijai gauti ir kitus kontaktinius duomenis ryšiui palaikyti;

8.2. galimo pažeidėjo vardą, pavardę ir pareigas, jei informaciją teikiančiam asmeniui šie duomenys yra žinomi, taip pat kitą svarbią informaciją, kuri padėtų nustatyti galimai pažeidimą padariusį (-ius) asmenį (-is);

8.3. konkrečias faktines aplinkybes: koks pažeidimas, kur, kada, kokiu būdu galimai jį rengiamasi daryti, daromas ar padarytas;

8.4. sužinojimo apie pažeidimą datą ir aplinkybes;

8.5. ar apie šį pažeidimą jau pranešta, jei taip, – kam pranešta, ar gautas atsakymas;

8.6. ar pageidauja būti informuotas apie informacijos apie pažeidimą gavimo faktą, nagrinėjimo eigą ir rezultatus;

8.7. kad informacija apie pažeidimą teikiama vadovaujantis Pranešėjų apsaugos įstatymu.

9. Esant galimybei, informaciją apie pažeidimą teikiantis asmuo pateikia duomenis apie pažeidimo liudininkus, taip pat bet kokius turimus dokumentus, duomenis ar informaciją, patvirtinančią informacijoje apie pažeidimą nurodytas aplinkybes ir atskleidžiančią galimo pažeidimo požymius bei informaciją apie galimo pažeidėjo motyvus.

**III SKYRIUS**

**INFORMACIJOS APIE PAŽEIDIMUS PRIĖMIMAS IR REGISTRAVIMAS**

10. Informaciją apie pažeidimą priima ir Ligoninės dokumentų registravimo žurnale nedelsiant, bet ne vėliau kaip kitą darbo dieną, užregistruoja kompetentingas subjektas. Informaciją apie pažeidimus tvarko tik kompetentingas subjektas, kuriam suteikiamos visos reikiamos teisės visapusiškai valdyti šią informaciją.

11. Susirašinėjimą, susijusį su gauta informacija apie pažeidimą, vykdo kompetentingas subjektas. Visus siunčiamus raštus kompetentingas subjektas registruoja Ligoninės registravimo žurnale.

12. Informacija apie pažeidimą, gauta Ligoninėje kitu elektroninio pašto adresu, nei nurodyta Aprašo 7.2 papunktyje, neregistruojama ir nedelsiant persiunčiama šiame Aprašo papunktyje nurodytu elektroninio pašto adresu. Kitu elektroniniu paštu gauta ir persiųsta informacija apie pažeidimą turi būti ištrinta nedelsiant.

13. Kompetentingas subjektas užtikrina, kad gauta informacija apie pažeidimą ir su tuo susiję duomenys būtų laikomi saugiai ir su jais galėtų susipažinti tik tokią teisę turintys informaciją apie pažeidimą nagrinėjantys asmenys.

14. Kompetentingas subjektas, gavęs informaciją apie pažeidimą, informaciją apie pažeidimą pateikusiam asmeniui pageidaujant, nedelsdamas, bet ne vėliau kaip per 2 darbo dienas nuo informacijos apie pažeidimą gavimo dienos, raštu informuoja šį asmenį apie jo pateiktos informacijos gavimo faktą.

15. Ligoninės darbuotojai, dirbantys pagal darbo sutartis ar paslaugas teikiančios įmonės darbuotojai, kurie pagal atliekamas funkcijas turi prieigą prie informaciją apie pažeidimą pateikusio asmens pateiktų duomenų arba gali sužinoti informaciją apie pažeidimą pateikusio asmens duomenis, yra supažindinami su atsakomybe už Pranešėjų apsaugos įstatyme ir (ar) kituose teisės aktuose nustatytų pranešėjų apsaugos reikalavimų pažeidimą, ir privalo pasirašyti konfidencialumo pasižadėjimą (Aprašo 2 priedas), įsipareigodami neatskleisti tokios informacijos ar duomenų trečiosioms šalims.

16. Ligoninės darbuotojai, kuriems pagal pareigas tapo žinomi informaciją apie pažeidimą pateikusio asmens duomenys arba tokios informacijos turinys, privalo užtikrinti minėtos informacijos ir asmens duomenų konfidencialumą tiek darbo metu, tiek po jo.

**IV skyrius**

**INFORMACIJOS APIE PAŽEIDIMUS VERTINIMAS, SPRENDIMŲ PRIĖMIMAS**

17. Kompetentingas subjektas, vidiniu kanalu gavęs informaciją apie pažeidimą, nedelsdamas imasi ją vertinti.

18. Kompetentingas subjektas, siekdamas įvertinti, ar informacija apie pažeidimą atitinka Pranešėjų apsaugos įstatymo nuostatas, gali pateikti paklausimą (prašymą) dėl informacijos, reikalingos pažeidimui įvertinti, pateikimo bet kuriam Ligoninės darbuotojui, kuris privalo nedelsdamas, bet ne vėliau kaip per kompetentingo subjekto nurodytą terminą, pateikti jam prašomą informaciją.

19. Kompetentingas subjektas, tirdamas vidiniu kanalu gautą informaciją apie pažeidimą, gauna reikalingą informaciją ir duomenis iš jam nepavaldžių Ligoninės administracijos padalinių ir (ar) jų skyrių darbuotojų, kurių pagrindu priima su tyrimo atlikimu susijusius sprendimus, privalomus visiems Ligoninės darbuotojams.

20. Dėl vidiniu kanalu gautos informacijos apie pažeidimą kompetentingas subjektas priima vieną iš šių sprendimų:

20.1. nagrinėti gautą informaciją apie pažeidimą;

20.2. jei gauta informacija apie pažeidimą leidžia pagrįstai manyti, kad yra rengiama, daroma ar padaryta nusikalstama veika, administracinis nusižengimas arba kitas pažeidimas, nedelsiant, bet ne vėliau kaip per 2 darbo dienas nuo šios informacijos gavimo dienos, persiųsti ją institucijai, įgaliotai tirti tokią informaciją, be informaciją apie pažeidimą pateikusio asmens sutikimo ir apie tai pranešti šiam asmeniui;

20.3. atsisakyti nagrinėti gautą informaciją apie pažeidimą, jeigu:

20.3.1. įvertinus nustatoma, kad gauta informacija apie pažeidimą neatitinka Pranešėjų apsaugos įstatymo nuostatų;

20.3.2. informacija apie pažeidimą grindžiama akivaizdžiai tikrovės neatitinkančia informacija;

20.3.3. gauta informacija apie pažeidimą jau yra išnagrinėta arba nagrinėjama.

21. Kompetentingas subjektas ne vėliau kaip per 10 darbo dienų nuo informacijos apie pažeidimą gavimo patvirtinimo raštu dienos informuoja informaciją apie pažeidimą pateikusį asmenį apie jo pateiktos informacijos nagrinėjimo eigą (numatytus ar atliktus nagrinėjimo veiksmus, jų pagrindimą) arba atsisakymą šią informaciją nagrinėti. Sprendimas atsisakyti nagrinėti gautą informaciją apie pažeidimą turi būti motyvuotas.

22. Kompetentingas subjektas, baigęs nagrinėti informaciją apie pažeidimą, ne vėliau kaip per 2 darbo dienas nuo sprendimo priėmimo dienos raštu informuoja informaciją apie pažeidimą pateikusį asmenį apie priimtą sprendimą, nagrinėjimo rezultatus ir veiksmus, kurių buvo imtasi ar planuojama imtis, taip pat nurodo priimto sprendimo apskundimo tvarką. Nustačius pažeidimo padarymo faktą, kompetentingas subjektas informuoja informaciją apie pažeidimą pateikusį asmenį apie atsakomybę, taikytą pažeidimą padariusiems asmenims.

23. Aprašo 21 ir 22 punktuose nurodyta informacija teikiama tik tokia apimtimi, kiek tai neprieštarauja kitiems teisės aktams, reglamentuojantiems duomenų ir informacijos saugą.

24. Jei informaciją apie pažeidimą pateikęs asmuo negavo atsakymo arba Ligoninėje nebuvo imtasi veiksmų reaguojant į pateiktą informaciją, jis, vadovaudamasis Pranešėjų apsaugos įstatymo 4 straipsnio 4 dalies 4 punktu, turi teisę tiesiogiai kreiptis į kompetentingą instituciją – Lietuvos Respublikos prokuratūrą ir jai pateikti pranešimą apie pažeidimą.

**V Skyrius**

**BAIGIAMOSIOS NUOSTATOS**

25. Informacija apie paskirtą kompetentingą subjektą, jo kontaktus, Ligoninėje veikiantį vidinį kanalą viešai skelbiama Ligoninės interneto svetainės skiltyje „Pranešėjų apsauga“ <https://www.mazeikiuligonine.lt/praneseju-apsauga/>.

26. Informacijos ir asmens duomenų konfidencialumas užtikrinamas nepaisant gautos informacijos apie pažeidimą nagrinėjimo rezultatų.

27. Dokumentus ir įrašus, susijusius su Aprašo nuostatų įgyvendinimu, saugo kompetentingas subjektas, vadovaudamasis Viešosios įstaigos Regioninės Mažeikių ligoninės direktoriaus tvirtinamu dokumentacijos planu. Šiems dokumentams nustatomas 5 metų saugojimo terminas nuo paskutinio priimto sprendimo nagrinėjant informaciją. Informacijos apie pažeidimus saugojimo Ligoninėje terminas gali būti pratęstas motyvuotu Lietuvos Respublikos prokuratūros nurodymu

28. Kompetentingas subjektas kartą per metus iki einamųjų metų kovo 1 d. apibendrina informacijos apie pažeidimus gavimo, tyrimo ir nagrinėjimo duomenis ir Ligoninės interneto svetainėje skelbia statistinius duomenis apie gautos informacijos apie pažeidimus skaičių, turimą informaciją apie nagrinėjimo rezultatus, kitą aktualią informaciją, susijusią su informacijos apie pažeidimus teikimu ir nagrinėjimu.

\_\_\_\_\_\_\_\_\_\_\_\_\_\_\_\_

Informacijos apie pažeidimus Viešojoje įstaigoje Regioninėje Mažeikių ligoninėje teikimo ir pranešėjų apsaugos įgyvendinimo tvarkos aprašo 1 priedas

**(Pranešimo apie pažeidimą forma)**

**PRANEŠIMAS APIE PAŽEIDIMĄ**

(Dokumento data) (Dokumento registracijos numeris)

|  |
| --- |
| Asmens, pranešančio apie pažeidimą, duomenys |
| Vardas, pavardė |  |
| Asmens kodas arba gimimo data |  |
| Darbovietė (su Viešąją įstaiga Regionine Mažeikių ligonine siejantys ar sieję darbo santykiai arba sutartiniai santykiai) |  |
| Pareigos |  |
| Kontaktinė informacija |
| Telefonas (pastabos dėl susisiekimo) |  |
| Asmeninis el. paštas arba gyvenamosios vietos adresas |  |
| Informacija apie pažeidimą |
| 1. Apie kokį pažeidimą pranešate? Kokio pobūdžio tai pažeidimas? |
| 2. Kas padarė šį pažeidimą? Kokie galėjo būti pažeidimą darančio asmens motyvai? |
| 3. Pažeidimo padarymo vieta, laikas |
| Duomenys apie pažeidimą padariusį asmenį ar asmenis |
| Vardas, pavardė |  |
| Darbovietė |  |
| Pareigos |  |
| 4. Ar yra kitų asmenų, kurie dalyvavo ar galėjo dalyvauti darant pažeidimą? Jei taip, nurodykite, kas jie. |
| 5. Ar yra kitų pažeidimo liudininkų? Jei taip, pateikite jų kontaktinius duomenis. |
| Duomenys apie pažeidimo liudininką ar liudininkus |
| Vardas, pavardė |  |
| Pareigos |  |
| Darbovietė |  |
| Telefonas |  |
| El. paštas |  |
| 6. Kada pažeidimas buvo padarytas ir kada apie jį sužinojote arba jį pastebėjote? |
| 7. Kokius pažeidimą pagrindžiančius duomenis, galinčius padėti atlikti pažeidimo tyrimą, galėtumėte pateikti? Nurodykite pridedamus rašytinius ar kitus duomenis apie pažeidimą. |
| 8. Ar apie šį pažeidimą jau esate kam nors pranešęs? Jei pranešėte, kam pranešėte ir ar gavote atsakymą? Jei gavote atsakymą, nurodykite jo esmę. |
| 9. Papildomos pastabos ir komentarai. |
| □ Patvirtinu, kad esu susipažinęs su teisinėmis pasekmėmis už melagingos informacijos teikimą, o mano teikiama informacija yra teisinga. |
| Data | Parašas |
|  |  |  |

Informacijos apie pažeidimus Viešojoje įstaigoje Regioninėje Mažeikių ligoninėje teikimo ir pranešėjų apsaugos įgyvendinimo tvarkos aprašo 2 priedas

**(Konfidencialumo pasižadėjimo forma)**

**Viešoji įstaiga Regioninė Mažeikių ligoninė**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Ligoninės struktūrinio padalinio ir darbuotojo pareigų pavadinimas, vardas ir pavardė)

**KONFIDENCIALUMO PASIŽADĖJIMAS**

(Dokumento data) (Dokumento registracijos numeris)

(Dokumento sudarymo vieta)

1. Suprantu, kad, vykdydamas savo pareigas Viešojoje įstaigoje Regioninėje Mažeikių ligoninėje turėsiu prieigą prie informacijos apie asmenis, kurių, vadovaujantis Lietuvos Respublikos pranešėjų apsaugos įstatymo nuostatomis, konfidencialumas turi būti užtikrintas. Ši informacija Lietuvos Respublikos įstatymų nustatytais atvejais gali būti atskleista ar perduota tik įgaliotiems asmenims ar institucijoms.

2. Žinau, kad konfidencialią informaciją sudaro asmens, Pranešėjų apsaugos įstatymo nustatyta tvarka pateikusio informaciją apie pažeidimą, duomenys ir kita jį tiesiogiai ar netiesiogiai identifikuoti leidžianti informacija.

3. Pasižadu užtikrinti konfidencialumą ir neatskleisti, neperduoti informacijos, kuriai pagal Pranešėjų apsaugos įstatymą taikomas reikalavimas užtikrinti konfidencialumą, nė vienam asmeniui, kuris nėra įgaliotas naudotis šia informacija, tiek įstaigos viduje, tiek už jos ribų. Taip pat pasižadu pranešti savo tiesioginiam vadovui apie bet kokią pastebėtą ar sužinotą situaciją, kuri gali kelti grėsmę tokios informacijos saugumui ir konfidencialumo užtikrinimui.

4. Žinau, kad šis pasižadėjimas galios visą mano darbo laiką šioje įstaigoje, taip pat man perėjus dirbti į kitas pareigas arba pasibaigus darbo ar sutartiniams santykiams.

5. Esu susipažinęs su Pranešėjų apsaugos įstatyme ir kituose teisės aktuose nustatytais pranešėjų apsaugos reikalavimais.

6. Esu įspėtas, kad, pažeidus šį pasižadėjimą, man gali būti taikoma atsakomybė už Pranešėjų apsaugos įstatyme ir (ar) kituose teisės aktuose nustatytų pranešėjų apsaugos reikalavimų pažeidimą.

\_\_\_\_\_\_\_\_\_\_\_\_\_\_\_\_\_\_\_\_

 (*parašas*) (*vardas ir pavardė*)

\_\_\_\_\_\_\_\_\_\_\_\_\_\_\_\_\_